b'\n_START_ARTICLE_\nPiet\xc5\xb3 Azija\n_START_SECTION_\nApibr\xc4\x97\xc5\xbeimai\n_START_PARAGRAPH_\nKaip ir vis\xc5\xb3 pasaulio region\xc5\xb3, Piet\xc5\xb3 Azijos apibr\xc4\x97\xc5\xbeimas n\xc4\x97ra vieningas, nors jis n\xc4\x97ra toks komplikuotas, kaip, pvz., Ryt\xc5\xb3 Azijos._NEWLINE_Geografin\xc4\x97 Piet\xc5\xb3 Azija tiksliai sutampa su Indijos subkontinentu, kuriame yra did\xc5\xbeioji dalis Indijos, Pakistano, Banglade\xc5\xa1as, Nepalas, Butanas._NEWLINE_Kartais Pakistanas priskiriamas Islamo \xc5\xa1ali\xc5\xb3 regionui, kuriam yra artimesnis kult\xc5\xabri\xc5\xa1kai, o Butanas ir Ka\xc5\xa1myras\xc2\xa0\xe2\x80\x93 Centrin\xc4\x97s Azijos regionui, mat tai yra Tibeto kult\xc5\xabros periferijos sritys.\n_START_SECTION_\nSubregionai\n_START_PARAGRAPH_\nNors politi\xc5\xa1kai Piet\xc5\xb3 Azijoje yra viena didel\xc4\x97 valstyb\xc4\x97, \xc5\xa1is regionas yra toks pat tauti\xc5\xa1kai ir kult\xc5\xabri\xc5\xa1kai mi\xc5\xa1rus, kaip ir Europa. Per vis\xc4\x85 istorij\xc4\x85 regionas niekuomet nebuvo vieningas, i\xc5\xa1skyrus kolonijin\xc4\xaf Brit\xc5\xb3 Indijos laikotarp\xc4\xaf, kuris ir suformavo vieningos Indijos id\xc4\x97j\xc4\x85._NEWLINE_Piet\xc5\xb3 Azij\xc4\x85 galima dalinti \xc4\xaf keliolika istorini\xc5\xb3\xc2\xa0\xe2\x80\x93 kult\xc5\xabrini\xc5\xb3 subregion\xc5\xb3. Kiekvienas j\xc5\xb3 turi savo atskir\xc4\x85 istorij\xc4\x85, kalb\xc4\x85, kult\xc5\xabr\xc4\x85, ra\xc5\xa1to sistem\xc4\x85. \xc5\xa0ie regionai tarpusavyje nuolat konkuruodavo, ir kai kuriems j\xc5\xb3 pavykdavo sukurti imperijas, apiman\xc4\x8dias didesn\xc4\x99 ar ma\xc5\xbeesn\xc4\x99 dal\xc4\xaf Indijos subkontinento. Ta\xc4\x8diau per vis\xc4\x85 Piet\xc5\xb3 Azijos istorij\xc4\x85 beveik nebuvo atvej\xc5\xb3, kad kuriai nors imperijai b\xc5\xabt\xc5\xb3 pavyk\xc4\x99 \xc4\xafsigal\xc4\x97ti visoje Piet\xc5\xb3 Azijoje, taip kaip ir Europa niekuomet nebuvo suvienyta politi\xc5\xa1kai._NEWLINE_\xc5\xa0iuo metu kai kurie i\xc5\xa1 subregion\xc5\xb3 yra i\xc5\xa1saugoj\xc4\x99 nepriklausomyb\xc4\x99. Tai yra Nepalas, \xc5\xa0ri Lanka. Bengalijos regiono dalis yra nepriklausoma kaip Banglade\xc5\xa1as. Ta\xc4\x8diau dauguma subregion\xc5\xb3 savo noru \xc4\xafstojo \xc4\xaf Indijos s\xc4\x85jung\xc4\x85 1947\xc2\xa0m., ir joje yra i\xc5\xa1laik\xc4\x99 dalin\xc4\x99 nepriklausomyb\xc4\x99. Dabar jie sudaro Indij\xc4\x85, ir j\xc5\xb3 teritorijos dalinai atitinka Indijos valstij\xc5\xb3 ribas._NEWLINE_Dabartin\xc4\x97 Indija\xc2\xa0\xe2\x80\x93 atskir\xc5\xb3 valstij\xc5\xb3, turin\xc4\x8di\xc5\xb3 savo kalbas, politik\xc4\x85 ir kult\xc5\xabras, s\xc4\x85junga, daug kuo primenanti Europos S\xc4\x85jung\xc4\x85.'